Papersnake/gushiwen huggingface dataset:
南獠
欧阳修（宋代）

洪宋区夏广，恢张际四维。
狂孽久不耸，民物含春熙。
耆稚适所尚，游泳光华时。
遽然摄提岁，南獠掠边陲。
予因叩村叟，此事曷如斯。
初似却人问，未语先涕垂。
收涕谢客问，为客陈始基。
抚水有上源，水浅山嶮巇。
生民三千室，聚此天一涯。
狼勇复轻脱，性若鹿与麋。
男夫不耕凿，刀兵动相随。
宜融两境上，杀人取其赀。
因斯久久来，此寇易为羁。
鼠窃及蚁聚，近里焉敢窥。
势亦不久住，官军来即驰。
景德祥符後，时移事亦移。
四辅哲且善，天子仁又慈。
将军称招安，兵非羽林儿。
龙江一牧拙，逻骑材亦非。
威惠不兼济，徒以官力欺。
智略仍复短，从此难羁縻。
引兵御甲岭，部阵自参差。
锋镝殊未接，士卒心先离。
奔走六吏死，明知国挫威。
自兹贱声震，直寇融州湄。
县宇及民庐，毁荡无孑遗。
利镞淬诸毒，中肤无药医。
长刀断人股，横尸满通逵。
妇人及孳产，驱负足始归。
堂堂过城戍，何人敢正窥。
外计削奏疏，一一闻宸闱。
赫尔天斯怒，选将兴王师。
精甲二万余，猛毅如虎貔。
剑戟凛秋霜，旌棨闪朝曦。
八营与七萃，岂得多于兹。
外统三路进，小敌胡能为。
前驱已压境，後军犹未知。
逶迤至蛮域，但见空稻畦。
搜罗一月余，不战师自罢。
荷戈莫言苦，负粮深可悲。
哀哉都督邮，无辜遭屠糜。
哓咋计不出，还出招安辞。
半降半来拒，蛮意犹狐疑。
厚以缯锦赠，狙心诈为卑。
戎帐草草起，贼戈蹑背挥。
我聆老叟言，不觉颦双眉。
吮毫兼叠简，占作南獠诗。
愿值采诗官，一敷于彤墀。
如梦令
范成大（宋代）

两两莺啼何许。寻遍绿阴浓处。天气润罗衣，病起却忺微暑。休雨。休雨。明日榴花端午。
黄河
梅尧臣（宋代）

积石导渊源，沄沄泻昆阆。
龙门自吞险，鲸海终涵量。
怒洑生万滑，惊流非一状。
浅深殊可测，激射无时壮。
常苦事堤防，何曾息波浪。
川气迷远山，沙痕落秋涨。
槎沫夜浮光，舟人朝发唱。
洪梁画鷁连，古戍苍崖向。
浴鸟不知清，夕阳空在望。
谁当大雪天，走马坚冰上。
草庐为张茂才赋
释行海（宋代）

风流全是汉衣簪，白首已成梁甫吟。
浮世浑无容易事，先生长甫太平心。
樽前暮雨苔花老，枕上晴烟稻叶深。
最是懒迎金马客，不曾弹铗向知音。
寄王周士绝句二首 其一
李纲（宋代）

偶然一病便休官，万石岩中处已安。底事书来犹剩语，也知习气扫除难。
和潘良贵题明州三江亭韵
郑若谷（宋代）

望远登高万象侵，元戎端不为花寻。未誇驾鹤蓬山路，应壮斩鲸辽海心。

小艇鲈肥盘脍玉，危栏客醉椀挥金。中流击楫雄图远，回笑三闾泽畔吟。
分水岭
李柘（宋代）

东西水去吼雷霆，左右山排剑戟陈。
天固无心开宇宙，地如有意限江闽。
榆关北辨夷兼夏，剑阁西分蜀与秦。
到底乾坤同一视，舟车何处不通津。
客自邵武来言王野使君平寇
戴复古（宋代）

太守自监军，片胆大如身。
立马斩数贼，犒军捐万缗。
威行千里外，手活一城民。
孰谓书生怯，书生中有人。
自和徐潭二首
刘克庄（宋代）

远游昔结四方缘，高卧今贪一壑专。
有客埋腰冲许雪，无人洗耳涴吾泉。
金棺未免荼毗厄，玉匣安知裸葬贤。
多积荆薪宽酿浪，龙钟禁不得霜天。
女儿港阻风
龚敩（明代）

老屋疏篱半掩门，断烟疏柳几朝曛。雨昏潮口生春水，天入江朝有暮云。

山翠犹疑妆泪湿，眼波如恨宝钗分。岂无渔笛苍茫里，垂老飘零不忍闻。
酬耿天骘见寄
郭祥正（宋代）

追维平昔游，十几丧六七。与君虽尚在，踸踔各衰疾。

功名无几何，岁月忽已失。伻来辱新诗，欲和久阁笔。

文章老愈精，光彩烂星日。市门果神仙，参军真俊逸。

又如窥沙漠，铁骑万馀匹。一战孰与当，百胜得深术。

有过惧不闻，愚恶志所嫉。言归洁其身，天命能自诘。

知音我愈寡，深谷讵敢出。相望止一江，高议容接膝。

请观商山皓，宁终守蓬荜。众人拉其华，君子俟其实。

定当卜邻去，携手藏于密。
满江红·三黜归来
刘克庄（宋代）

三黜归来，饭疏食、浑无愠色。中年后、家如旅舍，身如行客。轩冕岂非疣赘具，烟霞已是膏盲脉。有些儿、隙地更疏泉，堆卷石。

邻媪饷，新篘碧。溪友卖，鲜鳞白。向陈编冷笑，孔明元直。俗事不教污两耳，宴居聊可盘双膝。取当年、行脚一枝筇，悬高壁。
送董伯和
陈著（宋代）

叶叶青霞衣，来赴山中期。相看到忘言，日夜春风吹。

昨夜雨潇潇，今日君欲归。人生如梦寐，世道正崄巇。

我发白已委，况堪生别离。君归不可驻，我心得君知。

阑干与云平，白鸟来往飞。安得身有翼，长与相追随。

举手一揖别，不作儿女悲。一樽尚可同，百里非天涯。
壶中天 花魂
宗婉（清代）

落花堆里，剩半丝一缕，呼之欲出。人在小窗扶病起，恍惚似闻声息。

玉已成烟，香拼化土，此恨终难灭。苔荒院冷，知它多少凄咽。

堪叹从古佳人，几多艳魄，曾与君同劫。回首淡烟凉月夜，春梦了无痕迹。

悄悄冥冥，酸酸楚楚，偷向墙阴泣。晓风吹散，却从何处寻觅。
乙丑元日口号十首 其十
刘克庄（宋代）

作庆历诗赓石介，读开元报喜孙樵。自节蒉桴谐律吕，岂无木铎采风谣。
浣溪沙
韩淲（宋代）

忆把兰桡系柳堤。斜风细雨一蓑衣。夕阳回照断霞飞。

洛浦佩寒如隔日，高唐梦到又何时。背人挑□独心知。
喜雨次韵并呈郡守吴居父 其三
楼钥（宋代）

雨师争自效，风伯尚何施。膏泽由分阃，空餐愧奉祠。

农功今可济，水利更毋隳。喜雨无烦记，行人口似碑。
池边晚眺
奕志（清代）

一雨凉如沐，林亭绿四围。偶凭孤石坐，间指乱云归。

水色清浮簟，山光翠上衣。吟诗何处好，散步趁斜晖。
凫鹥
佚名（先秦）

凫鹥在泾，公尸既燕既宁。尔酒既清，尔肴既馨。公尸燕饮，福禄既成。

凫鹥在沙，公尸既燕既宜。尔酒既多，尔肴既嘉。公尸燕饮，福禄既为。

凫鹥在渚，公尸既燕既处。尔酒既湑，尔肴伊脯。公尸燕饮，福禄既下。

凫鹥在潀，公尸既燕既宗，既燕于宗，福禄攸降。公尸燕饮，福禄既崇。

凫鹥在亹，公尸既止熏熏。旨酒欣欣，燔炙芬芬。公尸燕饮，无有后艰。
失调名
佚名（宋代）

倚遍阑干十二楼。
过襄阳上于司空頔
李涉（唐代）

方城汉水旧城池，陵谷依然世自移。

歇马独来寻故事，逢人唯说岘山碑。
春日即事
王安石（宋代）

池北池南春水生，桃花深处好闲行。
细思扰扰梦中事，何用悠悠身後名。
和钟漕汝强四首
胡寅（宋代）

风日薰薰草树深，黄鹂迁木送新音。
有怀春服成雩咏，遥想青新伴醉吟。
诗老幽栖虽地僻，圣君高拱正天临。
未须静处论方药，会见蒲轮远访寻。
白纻辞 其三
李白（唐代）

吴刀剪彩缝舞衣。
明妆丽服夺春晖。
扬眉转袖若雪飞。
倾城独立世所稀。
激楚结风醉忘归。
高堂月落烛已微。
玉钗挂缨君莫违。
怀旧
郑刚中（宋代）

家近西山云满篱，曲塘深处芰荷稀。
雨馀燕向花间出，饮散人从竹后归。
炊到扊扅真是窘，食他糠籺不知肥。
半生享过清闲福，回首乘除事事非。
卯饮
白居易（唐代）

短屏风掩卧床头，乌帽青毡白氎裘。

卯饮一杯眠一觉，世间何事不悠悠。
促织
王安石（宋代）

金屏翠幔与秋宜，得此年年醉不知。
只向贫家促机杼，几家能有一絇丝。
见翰林苏公马祖庞翁赞戏书
黄庭坚（宋代）

一口吸尽西江水，磨却马师三尺觜。
马驹蹋杀天下人，惊雷破尺非凡鳞。
马祖庞公，水泄不通。
游鯈方乐，科斗生角。
云骧阁
陈轩（宋代）

瓦流双涧合，帘压乱山青。佛刹蟠深崦，渔蓑散晚汀。
竹几
李光（宋代）

虚滑轻凉任自然，水边林下最相便。他年若遇青城叟，成坏方知尽属天。
题长兴陈朝桧
王洋（宋代）

苍髯石根皴皵肤，夭矫枝干中半枯。有如老人自离立，亭亭不半儿孙扶。

六朝兵戈日相逼，晚向陈隋生道侧。不知何计脱锋铓，三十六中居上策。

临春结绮迷仙处，晋王只半陈船渡。车书从此稍通津，无乃培根偶坚固。

百年已长复百年，邑人说自曾高传。即此儿孙作父祖，只应相对犹依然。

桃叶桃根即零落，独保长年应澹泊。老人果解复婴儿，分我一丸童子药。
和文与可洋州园亭三十咏其五竹坞
苏辙（宋代）

空陂放修竹，肃肃复冥冥。
莫除坞外笋，从使入园生。
戽水谣
毛秀惠（清代）

绿杨深沉塘水浅，轣辘车声满疆畎。倒挽河汉上陇飞，渴乌衔尾回环转。

今夏旱久农心劳，西风刮地黄尘高。原田迸裂龟兆坼，引水灌之如沃焦。

男妇足茧更流血，鞭牛日夜牛蹄脱。田中黄秧料难活，村村尽呼力已竭。
南乡子
萧廷之（宋代）

鼎器法乾坤。上是天元下地元。若也更能颠倒运，交番。阖辟循环在八门。

搬运上昆仑。龟与蛇儿自吐吞。百尺竿头牢把线，掀援。从此元神命永存。
再简姬人叠前寄韵四章 其四
姚燮（清代）

年华取次入春莺，好预看花制绢檠。储炭还防冬至雪，试镫转忆上元晴。

缫车在牖无虫响，客屋当山有鹘声。一样凄凉均两地，不须低诉与笼鹦。
玉泉留题二首 其二
许志良（清代）

太液澄波漾露漪，嘉禾何事共参差。垂芳欲借长流水，凭寄清风入凤池。
四帝诗四首 其四 金世宗
弘历（清代）

海陵失其德，惟帝天所归。时雨涤炎氛，一反海陵为。

南北讲和好，与民休息之。福已兼福人，宇内致雍熙。

世称小尧舜，可为后世师。
戏作野兴
陆游（宋代）

省事贫犹富，宽怀客胜家。
充虚一箪饭，遣睡半瓯茶。
有兴闲垂钓，逢欢醉插花。
皋桥亦可死，处处是生涯。
时人为庞世谣
佚名（魏晋）

庞家之巷。车马辚辚。泥丸之日无吊宾。吊宾不来何所因。

由性苛克寡所亲。
大佛头
董嗣杲（宋代）

不是金涂丈六仙，庄严法界想西天。
自因僧净镌空像，谁说秦皇缆海船。
全体未知何日现，半生且坐此山禅。
石头照水无尘土，饱听钟声杂管弦。
谢侍郎三弟朝盖相过
李昉（宋代）

喜得君来慰我心，清欢何假酒频斟。
共窥鹤迹行苔迳，同听莺声坐柳阴。
蝴蝶绕栏飞又歇，蔷薇厌架浅兼深。
相留不用忙忙去，直待林梢夕照沈。
楚僧元瑛谈湖南三十年来事作四绝句 其四
顾炎武（明代）

梦到江头橘柚林，衲衣桑下惬同心。不知今日沧浪叟，鼓枻江潭何处深。
双双燕 归燕
唐蕴贞（清代）

花朝过了，看帘幕深深，乍喧还冷。雕梁似昨，寂寂绣窗人静。

且向花间问讯。怎花亦、无言似恨。飘然渡过前轩，忙煞秋千月影。

斜趁。东风去迅。正结伴归来，夕阳红尽。似曾相识，暗把乌衣重认。

认是江山粉本。又无奈、黄昏时近。愁损曲曲柔肠，化作相思寸寸。
和刘后村梅花百咏
方蒙仲（宋代）

玉羽江莲美莫当，酴醾缟袂雪为裳。
白之谓白何分别，毕竟还梅是当行。
十六日出迓客
赵蕃（宋代）

逢迎非我事，且逐众人行。
粗识郊原趣，因兹诗句成。
黄华菜谁主，自唤鸟何名。
忽忆来时路，还思去日程。
醉乡记
戴名世（清代）

昔众尝至一乡陬，颓然靡然，昏昏冥冥，天地为之易位，日月为之失明，目为之眩，心为之荒惑，体为之败乱。问之人：“是何乡也？”曰：“酣适之方，甘旨之尝，以徜以徉，是为醉乡。”

呜呼！是为醉乡也欤？古之人不余欺也，吾尝闻夫刘伶、阮籍之徒矣。当是时，神州陆沉，中原鼎沸，而天下之入，放纵恣肆，淋漓颠倒，相率入醉乡不已。而以吾所见，其间未尝有可乐者。或以为可以解忧云耳。夫忧之可以解者，非真忧也，夫果有其忧焉，抑亦必不解也。况醉乡实不能解其忧也，然则入醉乡者，皆无有忧也。

呜呼！自刘、阮以来，醉乡遍天下；醉乡有人，天下无人矣。昏昏然，冥冥然，颓堕委靡，入而不知出焉。其不入而迷者，岂无其人者欤？而荒惑败乱者，率指以为笑，则真醉乡之徒也已。
句 其九
朱敦儒（宋代）

灯昏鼠窥研，雨急犬穿篱。
趣景升太尉画孙登像
晁说之（宋代）

契阔王孙魂梦劳，京华一日重游遨。
图书不惜黄金费，歌舞何游籙佩高。
月到南楼卧吹笛，花残曲几醉挥毫。
如何爱著须臾懒，不使苏门对楚骚。
寄畅园
秦赓彤（清代）

凤谷旧行窝，园扉罥女萝。岚光吞日小，树影落池多。

台榭今已矣，禽鱼乐若何。天然有真趣，游憩恍盘阿。
都门喜晤方问亭旋送出关凭达家书三首 其二
戴亨（清代）

七年才一晤，一晤复分襟。辛苦成何处，乾坤共此心。

梦中乡国杳，天外海云深。岁月惊虚掷，吞声塞上吟。
山县久雨感怀
谢榛（明代）

云惨失峰峦，林深鸟自安。山城七日雨，客舍九秋寒。

绿酒愁边尽，黄花醉后看。痴儿问行路，不道仆夫难。
答问诗十二篇寄呈满子权其十谢龙水车
王令（宋代）

神龙谢水车，吾语尔来前。
尔虽用於人，我亦用於天。
在物固不同，於用岂殊然。
水下高田乾，尔能俯水取。
假人不尔用，尔受田责否。
吾身虽为龙，动亦天所主。
天犹不有命，我安事为雨。
射虎行
陆嵩（清代）

翩翩少年谁家子，挟弹操戈过都市。自言膂力能绝人，射虎不数李将军。

南山猎猎风沙狂，林木摧振天昏黄。吁嗟白额何处藏，训狐作人踞匡床，据鞍顾盼徒旁皇。

劝君且归释弓驽，今但有狐那有虎。
颓春涉途
曾丰（宋代）

曾谓东风意向偏，也从僻处放春妍。
山山长草青无间，树树成阴绿不专。
黠兽幽居疑辟地，俊禽高举欲登天。
物情不一吾何择，出处升沉任自然。
送蜀客
张籍（唐代）

蜀客南行祭碧鸡，木绵花发锦江西。

山桥日晚行人少，时见猩猩树上啼。
题东合後集
欧阳修（宋代）

东合三朝多大事，营丘二载足闲辞。
近诗留作归荣集，何日归田自集诗。
明妃曲
陈国是（明代）

蛾眉马首向西戎，独抱琵琶叹晚风。曲罢徘徊青海月，新声已入弋阳宫。
山居诗
秦道然（清代）

山斋寂寂，玄鸟初来。春风融融，林花乍开。共二三子，抚景衔杯。

从容咏歌，吾师点哉！
普化赞
释了惠（宋代）

铎掩洪钟，机如掣电。
明头暗头，四方八面。
一著得人憎，走入大悲院。
圣号雅二篇
赵湘（宋代）

皇振厥猷，法天以宁。
我法我度，我经我营。
或风或雨，或雷或霆。
日月昭然，奋皇之明。
霜肃以平，露泽以清。
左右百辟，烂兮敷星。
颂古四十四首
释法泰（宋代）

白纸三张通信去，展开千里却同风。
阳春转入胡笳曲，不是风吹别调中。
句 其十一
谢逸（宋代）

少陵苦被诗相恼。
清明郊外
郑獬（宋代）

桃叶青青杏子肥，清明雨后旧花稀。草翻蝴蝶日将晚，门掩鞦韆人未归。

春艳浓堪烧美酒，湖光绿好染罗衣。柳条满插金车上，一路香尘去似飞。
题剑滩
陈宓（宋代）

山在溪中水在山，人生何处鬼门关。
数声柔橹风雷外，一叶轻舟剑戟间。
为问片时惊陷溺，何如竟日缓跻攀。
信知行险非天命，垣道从来绝后艰。
柳梢青 题画
关锳（清代）

江阔云平。绿帆低处，浅水桥横。画角斜阳，乱山堆里，隐隐孤城。

画花潮落江程。看几点、寒鸦暮晴。一夜西风，残荷败柳，都做秋声。
句
杜杞（宋代）

有验如有神。
人月圆·碧纱低映秦娥面
双渐（宋代）

碧纱低映秦娥面，咫尺暗香浓。瑶池春晚，长天共恨，烟锁芙蓉。夭桃再赏，流莺声巧，不待春工。樽前潜想，樱桃破处，得似香红。
从军行送田琢器之
赵秉文（金朝）

严风吹霜百草枯，胡儿马肥思南驱。长戈飞鸟不敢度，扼胡岭下行人无。

钩钤一夕妖星过，贼臣自掣居庸锁。藏金郿坞未厌深，长安三日燃脐火。

胡兵数道下山东，旌旗绛天海水红。胡儿归来血饮马，中原无树摇春风。

橐驼毡车载金帛，城上官军空叹息。累累妇女过关头，回望都门心断绝。

汉家公主嫁乌孙，圣皇重战议和亲。北望一舍如天远，黄沙茫茫愁杀人。

田侯落落奇男子，主辱臣生不如死。殿前画地作山川，请以义军相表里。

恨我不得学李英，爱君不减侯莘卿。子明又请当一面，禁中颇牧皆书生。

横遮俘尸三十万，潼关大笑哥舒翰。上书慷慨请长缨，临风铩翮空三叹。
牸领犊群
徐渭（明代）

可怜杨太尉，逢著曹骁骑。生儿二十年，不及老牛舐。
过南沙渡值雨
李实（明代）

云意黯千山，春游兴未阑。花深红雨重，草细绿云宽。

舟子频招渡，征人漫倚鞍。纷纷贪利涉，南北几人还。
初冬避居东乡感赋 其一
顾翃（清代）

三月孤悬斗大城，四邻俱陷绝援兵。重关尚设颠当守，一穴潜通蠮螉营。

君子空悲化猿鹤，天公未肯戮鲵鲸。腐儒纵复从宽政，七十头颅悔幸生。
挽处士吴德载二首
陈棣（宋代）

忆昔知公日，东嘉逆旅中。
游从三月久，谈笑一樽同。
却暑瓜盘绿，亨鲜脍箸红。
伤心栖止地，万事转头空。
高子为予绘山堂图觉湖山烟树宛然目中赋答
龙燮（清代）

卑微今不偶，奥异旧曾探。苦战嗟莽北，遗经抱指南。

沈香虽召嗟，柳汁不成蓝。自幸窥中秘，翻移列簿参。

何年垂紫绶，畏路过黄龛。讵慕疲扬戟，还愁放屈潭。

腰支从曲折，唾骂只包含。杯底狂歌减，镫前瘦影毵。

园林宜腐朽，廊庙富楩楠。止有琴书载，宁须左右骖。

德公仍唤妇，元亮亦携男。粗解炊鸡黍，应教种橘柑。

优哉聊卒岁，逝矣会投簪。嗟帢辽东客，青牛柱下聃。

家山犹梦想，尺幅竟濡涵。妙手挥霜兔，华笺夺雪蚕。

江流森石壁，峰顶踞茅庵。钓舫才如叶，窊樽略似甔。

别开丘壑面，一洗涧林惭。负郭荒田在，升堂曲径谙。

当楣县凤字，开牖接鸡谈。风月寻常有，禽鱼老癖耽。

壶天留岁月，黛色想烟岚。细著丹青写，如逢异宝贪。

蛟腾空鰋鲤，鹘起扫鹑鹌。失路回狂阮，临池挽𦕈堪。

百金奚足寿，杯酒莫辞酣。他日扁舟过，鲈肥荻笋甘。
次韵答子容三首 其二
周紫芝（宋代）

老懒不出门，泯默抱穷独。赖此千载人，洗我双病目。

公思如悬河，倾泻归四渎。我如眢井泉，凿地日不足。

幸分一滴甘，濡此将槁木。行当奉周旋，归囊粲珠玉。
读书
马治（明代）

窜身丹厓下，灭迹浮云端。
余事既不闲，冥心以游观。
读书南山日，秋气浩漫漫。
悲商扣庭柯，四座鸣风湍。
已与清景晤，乐哉此盘桓。
餐和遗糟粕，饮胜入肺肝。
隐几俄万古，其人梦交欢。
携手逍遥墟，乾坤欻高寒。
顾谓尘世子，斯道自平宽。
胡为在荆棘，方寸生波澜。
向无问津者，悲尔后来难。
盘墅·思亲
黄由（宋代）

才到松陵即是家，仙翁诗句发天葩。
钝才不及赓余韵，留取时时罩碧纱。
春日偕雅亭弟入都谒选留别诸同好兼示雅亭 其二
陆文杰（清代）

埙篪叶奏几经年，云栈迢遥共著鞭。自昔才人多入蜀，从来豪士爱游燕。

连床风雨三更梦，满路莺花二月天。余不负丞君吏隐，可能同到锦江边。
清平乐 帘影
孙汝兰（清代）

丝丝漏月。替写湘纹密。琼户斜窥疑半揭。燕梦误寻凉隙。

非烟非雾摇空。几曾隔了春风。香逗冷波有迹，庭花转觉玲珑。
书怀绝句
陆游（宋代）

不到天台三十年，草庵犹记宿云边。
老僧晓出松门去，手挈军持取涧泉。
水龙吟（别傅先之提举，时先之有召命）
辛弃疾（宋代）

只愁风雨重阳，思君不见令人老。行期定否，征车几两，去程多少。有客书来，长安却早，传闻追诏。问归来何日，君家旧事，直须待、为霖了。

从此兰生蕙长，吾谁与、玩兹芳草。自怜拙者，功名相避，去如飞鸟。只有良朋，东阡西陌，安排似巧。到如今巧处，依前又拙，把平生笑。
蔡知县小庵
释宗杲（宋代）

此庵非小亦非大，堪笑石送空捏怪。
不知法界邓此庵，强谓此庵含法界。
而今欲识住庵人，万象这中独露身。
妙喜为写此庵榜，要与太虚近邻。
缘识
宋太宗（宋代）

达道真人见者稀，岂教容易等闲知。
阴阳造化无非实，天地元精动合宜。
功行三千须及物，还丹九转上升时。
忙中岁月忙中遣，我本愚来性不移。
破山八咏·兴福寺
刘拯（宋代）

峨峨乌目山，曾临贵侯宅。
重房昔珠翠，峻宇焕金碧。
泉激晨霞明，松摇暮云白。
宜尔山中人，日轮自朝夕。
田家三首 其三
张耒（宋代）

新见鹊衔庭树枝，黄口出巢今已飞。栗留啄椹桑叶老，科斗出畦新稻齐。

田家苦作候时节，汲汲未免寒与饥。去来暴取独何者，请视七月豳人诗。
酹江月（戊戍寿老父）
方岳（宋代）

且拌春醉。问人间、谁是十分如意。道不好来人又道，也有一分好处。管甚长贫，只消长健，切莫眉头聚。尽教江路，梅花依旧留住。

儿辈虽不如人，有何不可，怎敢嫌迟暮。但喜吾翁躔度转，唤起烟霞深痼。否极而亨，剥余而复，长至迎初度。龟图羲画，直从今日重数。是年六十四，属有未疾，而生日适冬至也。
题昌甫所录郭文诸人传后
韩淲（宋代）

兽鹿如斯为慨然，使君犹入野人船。游山失道今谁问，孤姥翻知长史贤。
送彦平游岭南
范汭（明代）

九月罗浮道，无衣亦不寒。
奇峰三十二，直作夏云看。
黄子馀自海昏见予于九江欲行为赋此诗
张孝祥（宋代）

昔我初识君，乃在浔阳城。却数已十年，此地还见君。

积雨楚水高，落日淮山明。我病不举酒，何以娱佳宾。

我行不可留，明复与君别。悠悠千里情，还当付明月。
与左兴宗湓城别
熊孺登（唐代）

江逢九派人将别，猿到三声月为秋。

不知相见更何日，此夜少年堪白头。
杂咏一百首 其五 博浪壮士
刘克庄（宋代）

殿上俄流血，沙中竟脱身。乃知燕刺客，有愧汉谋臣。
赠族侄之勉
杨士奇（明代）

盛时杨氏三登仕，文献西昌第一家。诸老仪刑随逝水，百年谱牒看分瓜。

远来论旧欢娱浅，临别题诗感慨赊。独近五云洲畔住，好敦忠信作生涯。
梅花集句 其四十六
李龏（金朝）

东风不用更相催，不向东风怨未开。无限春愁莫相问，碧山明月照苍苔。
喜雨
陈与义（宋代）

秦望山头云，昨日鸾凤举。
冥冥万里风，淅淅三更雨。
小臣知君忧，起坐听檐语。
风力有去来，龙工杂文武。
灯花识我意，一笑相媚妩。
泥翻早朝路，瀰瀰光欲吐。
郁然苍龙阙，佳气接南亩。
千官次第来，豫色各眉宇。
记各以短篇，不工还自许。
焦山放歌怀子颐并寄柳村徵君
王荫槐（清代）

浓云一片浮空来，郁律万古青不开。东风料峭布帆送，到眼倏忽惊楼台。

海门东去波接天，一拳突兀洪涛间。长江泱漭望不极，万里一碧流春烟。

阴崖百丈暗松柏，石磴盘盘入空碧。绝顶高翻鹳鹤巢，天风泠泠生两腋。

丈夫不合淹市廛，不能富贵还学仙。桃花洞口笑相识，白云待我三千年。

肩拍华阳隐，袂挹焦孝然。骖鸾驾鹄任所往，安得复有人世摧轮折毂之险相忧煎。

我家杜若洲边往，咫尺蓬莱屡回顾。风尘澒洞损朱颜，十年悔不携游具。

山僧导我深篁行，指点斜阳作晚晴。沙边白鸟一双起，江天绚烂朱霞明。

琅琅净玉钟郁郁，瓜洲树风潮窅冥。援孤琴松声，恋客不能去。

故人曾吹铁笛来，磨崖好句惊仙才。西风何意遽吹返，嗟哉抑塞尘与埃。

种竹翁，元真子，相望盈盈隔江水。金丹悟道卧元关，天子蒲轮徵不起。

虚堂明月照清辉，鱼龙寂寂春星低。幽怀梦绕江南北，瀛海茫茫独鹤飞。
次喻景山韵
陈宓（宋代）

眼前儿辈谩嘈嘈，痒处凭谁著手搔。
堪恨紫阳双鬓白，闭门吮笔自笺骚。
金刚随机无尽颂 其五 离色离相分第二十
释印肃（宋代）

荣辱空中响，迷真逐妄想。观其所由来，尽属虚捞攘。
绍兴以后时享二十五首 文舞退、武舞进用《正安》。
郊庙朝会歌辞（宋代）

肃肃清庙，于显维德。我祀孔时，我奏有翼。秉翟载骏，有来干戚。

神之燕娭，休祥允格。
菩萨蛮·断肠人去春将半
李晏（金朝）

断肠人去春将半。半将春去人肠断。归客倦花飞。飞花倦客归。小窗寒梦晓。晓梦寒窗小。谁与画愁眉。眉愁画与谁。
李宗古出示谢李道人苕帚杖从蒋彦回乞葬地二
黄庭坚（宋代）

诗书传女似中郎，杞菊同盘有孟光。
今日鹧鸪鸣蹇蹇，他年鹦鹉恨堂堂。
送千二十侄五首
李吕（宋代）

江左风流久擅名，成章掷地作金声。
清新俟逸俱难及，若比前贤更老成。
拟送陈正己赴沅江令
项安世（宋代）

一餐我无门，五斗君有禄。
犹胜乞邻僧，何必嗔郡督。
江清芷无数，县静书可读。
素业傅二雏，清风散群鹜。
于焉善藏刀，可以待沽匵。
所嗟吾过多，此去谁与告。
提携到尊豆，笑语惯僮仆。
隔日意犹凄，三秋间何酷。
书来想忆外，无使德音玉。
春日五首
杨时（宋代）

雨余残日照窗明，风弄行云点点轻。
坐对庭阴人閴寂，时闻蛛网挂虫声。
过沧江
王冕（元代）

空江五更潮水生，橹摇一舸随潮行。
芦花旋风作雪舞，水气上潮侵月明。
白发不禁游子兴，青山忽动异乡情。
潮涯沦落何多幸？赖有故人如弟兄。
偈颂六十八首
释法薰（宋代）

欲得见前，莫存顺逆。
筑著磕著，无处寻觅。
予家旧藏潇湘图聊因旧题各成短咏八首 其八 平沙落雁
陆深（明代）

雁阵惊寒早，平沙衬水圆。同怀稻粱意，南下尽翩翩。

谁念关山远，犹有尺书传。
再至汝阴三绝
欧阳修（宋代）

黄栗留鸣桑葚美，紫樱桃熟麦风凉。
朱轮昔愧无遗爱，白首重来似故乡。
秋怀十首 其六
陆游（宋代）

曩得治中俸，湖山偶卜居。身尝著禾谱，儿解读农书。

遇事绝欣厌，接人均戚疏。乾坤虽浩浩，等付一蘧庐。
寄漫塘刘平国索竹岩钱德载挽章
释居简（宋代）

一从神武挂衣冠，千载华风去不还。闲惬清宁羞宦巧，静窥奔竞识天悭。

高于少室从它售，捷似终南各自扳。我欲西风问无恙，不知著得几鸥闲。
满园花 读清溪夫人诗稿，拈此戏柬并寄同学诸姊妹
江珠（清代）

好句吟难罢。黯然魂欲化，问何时许结、香奁社。驰想梦成劳，敢告吾庐者，恰筑云岩罅。

竹石秀而野，中有琴书潇洒。春水如醅，春山如画。

待牡丹开也。当给个、归宁假。能否画船来，尊酒花间把。

消清话、看取分题，剩向风、甘拜下。
岁暮还西坞寄公济无𧦬
释契嵩（宋代）

乘兴溪边去，仍从林下归。梅香带春信，日色暖人衣。

白发思还远，清流遇更稀。野禽宁会意，相顾向柴扉。
试弓
刘子翚（宋代）

结束拟从戎，秋堂试宝弓。
角寒开拒手，弦劲响流空。
巧羽穿杨技，神夸饮羽功。
挽强吾有待，狐兔莫争雄。
江南弄 乐未央
沈约（南北朝）

亿舜日。
万尧年。
咏湛露。
歌采莲。
愿杂百和气。
宛转金炉前。
寿张侍郎 其一
洪适（宋代）

少日声名满学宫，中年遭遇冠群公。一言坐决兴邦策，学世谁知料敌功。

上见严安方恨晚，人推汲黯盍居中。由来大用须详试，出处之间本自同。
醉归示凡公响泉道人
袁宏道（明代）

不寐即狂歌，莲花漏水多。醉来寻白足，定起唤青娥。

梵唱嗔吴肉，荷衣剪越罗。亦知风景煞，争奈老颠何。
青山辞
陈天麟（宋代）

青山崔崔，白云溶溶。
我疑其中，仙人所宫。
风马云舆，霓旌羽幢。
游行太空，翩然相从。
望而不见，使我心忡。
我本金华，牧羊之童。
口诵蕊笈，有声如钟。
震撼岩壑，无碍不通。
谪居下土，黄尘蒙蒙。
五色之气，布满四东。
秋高露清，陟彼危峰。
呼吸元气，精神内融。
啸傲万物，后天而终。
五月悯雨颇闻饥民弄兵于严衢两州间三十韵
周紫芝（宋代）

长天望油云，槁黍待甘霔。一雨有丰凶，死生分旦暮。

颇闻两州民，岩谷多啸聚。有司幸眼前，白对急追捕。

斯民如婴儿，慈母仰调护。岂容使之饥，而反贻以怒。

救饥当未然，为食须早具。不雨三月馀，开口久待哺。

岳牧事遨游，傲聣曾莫顾。遂令出偏师，往往勤远虑。

人亦甚畏死，阶乱岂无故。汉有大司农，为国最知务。

谁知部使者，出纳反坚固。输金买朝粮，仅得鸟一嗉。

尚尔吝弗予，民隐独何愬。几何不为盗，悔过苦无路。

富儿家多金，封财亦良裕。积金谋子钱，切骨被疽蠹。

闭粜不肯售，叩门如蚁附。忿气生一时，万死有不惧。

政坐守宰痴，申令苦不素。有时出万斛，官为复常赋。

大或旌义闾，小或赐朝酺。民情非木石，岂不遵劝谕。

岁事小不登，彝伦坐成斁。无良二千石，万事成缪误。

况乃六月师，金甲困暴露。天道有报施，人情均好恶。

会当明诛赏，典刑正王度。庶几令远氓，因此出沈痼。
雨后从陶郎中登庾楼
王贞白（唐代）

庾楼逢霁色，夏日欲西曛。虹截半江雨，风驱大泽云。

岛边渔艇聚，天畔鸟行分。此景堪谁画，文翁请缀文。
寄谢陈天锡明府送纸墨
林光（明代）

百物穷途致匪轻，文房两宝拜兼并。元云洒处香风远，素楮摊来雪色明。

虎豹纵横驱笔阵，蛟龙飞舞逐心兵。行边剩有閒风月，秃笔茅根写未胜。
简林公似
王迈（宋代）

穷猿不择木，祥凤宜栖竹。高门结驷荣，陋巷一瓢足。

仕有时为贫，贫乃急于禄。夫君何所欠，百事尽从欲。

新谐种玉婚，大敞堆金屋。镜里颜尚朱，庭前萱正绿。

中州不徜徉，炎海甘驰逐。遂令君子心，度以小人腹。

我贫甚去年，全家久食粥。独醒妒人醉，讥诮那免俗。

名节千载光，富贵一炊熟。朋友严简书，敢以石攻玉。
泄潭瀑布
薛寘（魏晋）

秋高水壮雪飞涛，岩木招风怒窍号。
不是玉虹低涧饮，白龙拖雨下山腰。
偈颂九十三首
释梵琮（宋代）

普天迎瑞气，遍界庆生辰。
水有朝宗意，葵倾向日心。
衲僧随日转，林下仰天庭。
自题懒鸿馆
王季珠（清代）

天涯何苦惊征骖，且卸征衣卧一庵。赠我异香花美意，觉人浑梦鸟高谈。

无头巾气赵瓯北，得正乐音陆剑南。四辟窗棂光莫借，过庭书谱不时参。
送扬太祝知长洲县
司马光（宋代）

三吴佳县首，民物旧熙熙。
专用清谈治，非如俗吏为。
林疏丹橘迥，稻熟白芒欹。
宜使民无忘，严修太伯祠。
颂古三十一首
释安永（宋代）

不因一事，不长一智。
不曾杀生，了无忌讳。
传言送语当风流，拈得口兮失却鼻。
次韵石倅喜江令祷雨有应三绝句 其三
张扩（宋代）

藜苋搜肠老欲枯，年来冷釜已生鱼。三钱斗米待明日，预办平原乞米书。
乡居用八弟鹄举诗韵聊述 其二
张羽（凤举）（明代）

幽居底事动长歌，老大心知感逝波。花外枯桑争日永，镜中华发逗春多。

薄田绕舍差宜黍，小径缘村漫掩莎。何处冥鸿飞正远，更看鸾凤竞巢阿。
颂古五十五首
释绍昙（宋代）

霜拂金鞍玉坠腰，鸡声催入紫宸朝。
何如云壑饱清梦，残月半窗松影摇。
将抵关桥迎涨泊舟北岸待月
陆深（明代）

簇簇江云妒月明，悠悠沙岸海潮生。渔归别浦风无力，人语孤村夜有声。

颇费推移为去住，尚劳恩怨是阴晴。兹游逐水留三宿，别近翻多恋别情。
心老得法天柱修静能道黄龙会中诸耆旧及他宗
张嵲（宋代）

道人别我焦山去，拟卜穹岩毕暮年。
帆来帆去澄江阔，我亦心驰落照前。
秋日二首
李世民（唐代）

菊散金风起，荷疏玉露圆。将秋数行雁，离夏几林蝉。

云凝愁半岭，霞碎缬高天。还似成都望，直见峨眉前。

爽气澄兰沼，秋风动桂林。露凝千片玉，菊散一丛金。

日岫高低影，云空点缀阴。蓬瀛不可望，泉石且娱心。
西岩 天扉
谢翱（宋代）

朝从双扉出，莫从双扉还。狂风吹山花，落我衣袖间。
句
向滈（宋代）

人情甚似吴江冷，世路真如蜀道难。
读香山送愁还闹处移老入间中句深有味乎移言因赋此诗
徐大镛（清代）

愁本生于闹，老须偿以间。不难移以入，所赖送之还。

为此诗者移知道，我今读之恨不早。可以大欢喜，无地著烦恼。

可作小神仙，有生博寿考。君不见市上红尘热于火，炙手焚身无处躲。

山中白云懒欲眠，栖松巢鹤皆千年。
效阮步兵一日复一日 其一
梅尧臣（宋代）

一日复一日，一朝复一昏。来新去成故，俯仰变凉温。

有贵则有去，未若去常存。骍牛慕孤㹠，黄犬悲东门。

祸福相为基，损益不复言。吾祖入吴市，应龙非伏辕。
戏孙陈二弟 其三
洪适（宋代）

傍巘经营杂果园，翻愁它日逐王孙。不如种竹招风月，此意难逢俗子言。
句：诗三句
苏轼（宋代）

青山南，白石北，此地嵯峨人不识。
苏州有僧名虚生者，以诗要结善男女充报馆访员，傥亦所谓善知识也，戏题四绝句以谑之 其一
曹家达（清代）

即空即色漫评论，戒行谁符两足尊。却被摩登伽觑破，一时牵引入旁门。
金丹诗四十八首 其十四
张继先（宋代）

学佛回心又学仙，两头扪摸不能专。大都错路生迷惑，便见迷能易变迁。

得事只烹身上药，痴心莫望火中莲。但能求己兼求命，休说三千与大千。
忆昔吟赠华鸿泉之金陵
王立道（明代）

忆昔秦淮桥上游，绿槐垂穗正宜秋。燕飞不记乌衣巷，水满微分白鹭洲。

北阙晴云常冉冉，东山斜日自悠悠。风流谁是今安石，惆怅苍生独倚楼。
途中见杏花
吴融（唐代）

一枝红杏出墙头，墙外行人正独愁。
长得看来犹有恨，可堪逢处更难留！
林空色暝莺先到，春浅香寒蝶未游。
更忆帝乡千万树，澹烟笼日暗神州。
过天彭怀昔游三首 其一
吕陶（宋代）

西湖风物似当时，惟有流光去莫追。十四年前植修竹，茂阴如识绕方池。
陪总管陈公肇祀商少师比干庙
王恽（元代）

元化形万汇，浩浩无时无。云何忠贞气，大畀先生躯。

念昔有殷季，天步移独夫。淫酗荡祀典，下民为毒痡。

所崇尽奸回，启遁箕子奴。师保乃去尔，馀敢编其须。

炎炎鹿台火，已兆明珠儒。先生岂不知，蔓草不可图。

顾亲叔父尊，以位仍三孤。强谏诚我任，剖心不为愈。

自靖暨杀身，要之宗社扶。所以宣父笔，三仁同一途。

繄公存亡间，所系重有殊。堂堂柱天手，能摰火德乌。

当时戡黎兵，所侵良及肤。周虽彼苍眷，加翼十乱谟。

天其谏少行，终鄙西人居。称师止观政，安取商郊车。

一朝叹云亡，宗国随之墟！丹诚皎白日，馀烈光八区。

准尔来代臣，大节知所趋。呜呼介士叹，万万狂童且。

今来二千载，殷周两榛芜。巍然一丘土，高与西山俱。

清霜九月节，肇祀陪干旟。肃拜列阶下，精爽动佩裾。

世道有沦丧，一忠千万谀。商歌振林樾，日下悲风徂。
索笑图诗
马先觉（宋代）

封侯无骨登淩烟，食肉无相当万钱。
君看檐下偃蹇者，如何头上著貂蝉。
雅宜置之一丘壑，了此三生梅竹缘。
云岩霜落月照水，有美玉树临风前。
影窥疏棂香破梦，隐几维摩起幽禅。
杖藜徐步绕千匝，一笑与花俱欲仙。
呼童秉烛进诗具，折香来荐冰壶泉。
少陵此兴隔千岁，顾我素好亦同然。
但觉搜肠乏妙语，也拟著句开云笺。
床头盎盎春有味，案上泠泠风入弦。
人生适意政须尔，何用底死浮名牵。
是图落笔有妙解，先事立意非徒传。
草堂之赀吾办久，不学杜老长乞怜。
甫里下田傥逢年，便判百斛买江天。
桐
丁谓（宋代）

托质朝阳地，含芳改火时。锡圭裁细叶，栖凤养深枝。

双树怜银井，孤生称檿丝。龙门高百尺，梓漆让华滋。
过大岘山夜宿古寺
李裕（元代）

名山奠青齐，东南势横亘。天际耸高峰，云间绕飞磴。

穷崖绝险耸，急溜疾奔迸。风雨变阴晴，烟岚自朝暝。

深林绿阴森，閒花红掩映。憩息惬茂松，登跻苦危径。

禅宫倚崇冈，虚亭敞幽静。落日停征骖，阑干时一凭。

野色望中遥，钟声坐来听。日暮哀清猿，羁愁乱孤兴。
偈
释义怀（宋代）

蜀魄连宵叫，鵽{左刁右鸟}终夜啼。
圆通门大启，何事隔云泥。
富春行赠范振
晁补之（宋代）

钱塘江北百里余，涨沙不复生菰蒲。
沙田老桑出叶麤，江潮打菰菰半枯。
八月九月秋风恶，风高驾潮晚不落。
鼓声冬冬橹咿喔，争凑富春城下泊。
君家茅屋并城楼，不出山行不记秋。
越舶吴帆亦何故，今年明年来复去。
水龙吟·小楼连远横空
秦观（宋代）

小楼连远横空，下窥绣毂雕鞍骤。朱帘半卷，单衣初试，清明时候。破暖轻风，弄晴微雨，欲无还有。卖花声过尽，斜阳院落；红成阵，飞鸳甃。
玉佩丁东别后。怅佳期、参差难又。名韁利锁，天还知道，和天也瘦。花下重门，柳边深巷，不堪回首。念多情、但有当时皓月，向人依旧。
花光十梅·一枝横出
释师范（宋代）

莫谓南枝能放花，傍分北秀亦堪夸。
黄梅不用争高下，草本传来共一家。
晓入宜都渚
阎宽（唐代）

问俗周楚甸，川行眇江浔。兴随晓光发，道会春言深。

回眺佳气象，远怀得山林。伫应舟楫用，曷务归闲心。
减字木兰花（和腊梅）
洪皓（宋代）

蜂房余液。写就南枝凌正色。折干垂芳。点缀如生秘暗香。

寿阳妆样。纤手拈来簪髻上。恍若还家。暂睹真花压百花。
蔬食
陆游（宋代）

墙阴春荠老，笋蕨正登盘。
野饁元无妇，村醅不属官。
何由取熊掌？幸免买猪肝。
犹胜烦秦相，绨袍闵一寒。
上致用院李同知论海舶
熊禾（元代）

易经致民用，肇自羲农先。
耒耜既生聚，市易还懋迁。
公私不交病，本末无倒悬。
古人致主术，称物靡有偏。
厥初禹作贡，不但中邦田。
四海自锡贡，不惮来远边。
碣石来冀右，海岱青徐连。
东南并淮扬，亦自江海沿。
夫岂宝远物，有道归陶甄。
成周制国用，半在周官编。
虞衡与商贾，胡不末利捐。
艰难开国心，什一犹欲蠲。
裒益固有道，公功格皇天。
后儒不知学，说理多虚玄。
生财昧大道，民命是益朘。
管商一作俑，蠹弊贻千年。
渔盐尚抑末，奈何诱开阡。
怀清一以筑，茕独堪哀怜。
封君擅半赋，公私重熬煎。
寒机冻女手，汗粒赪农肩。
织衣不上体，舂粟不下咽。
伤哉力田家，欲说涕泪涟。
何如弃之去，逐末利百千。
矧此贾舶人，入海如登仙。
远穷象齿徼，深入骊珠渊。
大贝与南琛，错落万斛船。
取之人不伤，用之我何愆。
奈何昧轻重，屑屑穷算鞭。
锱铢较鹭股，漏网鱼吞船。
安得体国臣，为天掘玑璇。
上资国脉寿，下拯民瘼阗。
朝夕禹贡志，菲食甘胝胼。
九载不入门，千古孰与贤。
更想公旦心，待旦尤乾乾。
世俗吝与骄，曾不丝毫牵。
所以泰和治，常在虞周前。
此道久已亡，利欲充培埏。
岂曰治不及，曾是心无传。
明公中州杰，自是天分全。
问学甚充厚，愿力还精坚。
溥物功不劳，无欲心湛然。
维此一枢轴，实秉大化权。
利用六府修，制用九府圜。
古人不可作，得意皆蹄筌。
谁哉识治本，理此大化弦。
三代事寂寞，念之中心悁。
书生武夷客，偶此来海堧，
使者采风谣，诗歌寓惓惓。
晚宿灵岩
云盘山人（宋代）

风雨旃檀阁，烟霞钟鼓声。
定僧今不作，空谷尚传灯。
寄题聪上人房庭竹
释智圆（宋代）

结根依静砌，萧酒映禅房。
高节欺群木，青阴过短墙。
夜声喧梦枕，秋露滴琴床。
遥想添吟思，闲观到夕阳。
关下林中二石如虎奇不可状于是悟画之所以然
王履（宋代）

描貌三十年，接折纸绢里。
槃礴谢班寅，微风走秋水。
以蜜酒送柳真公
苏辙（宋代）

床头酿酒一年余，气味全非卓氏垆。
送与幽人试尝看，不应知是百花须。
自述 其一
赵期（宋代）

万木阴中一草庐，溪风山月弄清虚。主人静坐心无物，读尽人间未见书。
立春日有怀
杨万里（宋代）

飘蓬敢恨一年迟，客里春光也自宜。
白玉青丝那得谎，一杯咽下少陵诗。
忆秦望照湖二境
吴径（宋代）

东南山水古驰名，合与骚人养性灵。秋色欲归云转白，潮痕不性草常青。

岩房避暑堪长往，桂楫浮春几度经。何事深思无暇日，宿猿崖近狎鸥汀。
送王取道二首 其一
赵鼎臣（宋代）

仁如尧舜圣天子，孝似骞参贤使君。拜章北阙墨尚湿，刻印东州符已分。

从今欢笑对黄发，不复咨嗟看白云。知公闭阁坐自了，比屋孝弟皆欣欣。
夜泛有怀
释绍嵩（宋代）

独自上孤舟，通宵浪打头。
天风随断柳，江月值新秋。
忽忽忘年老，忙忙泛夕流。
此生成底事，谁不遗吾休。
杂诗三十二首 其五
李梦阳（明代）

命驾将何之，意欲快我心。蛮方乱如麻，匈奴寇榆林。

挥剑誓俱亡，彼军忽如沉。岂为尺寸勋，国仇怒至今。

昆崙贡织皮，鸱鸮怀好音。功高固不赏，谗妒来相寻。

哀哉险侧子，倾词谁见钦。
题水村图
姚式（元代）

问君何许水边村，亦有扁舟乘兴人。无限好山茆屋外，他年倘许我为邻？
秋村十二咏 其七 萤灯
成鹫（清代）

秉烛何为者，微光近夕晖。远兼渔火乱，低并野燐飞。

腐草成形小，空囊识字稀。平生怀古意，不羡借馀辉。
黄檗送茶化主
释崇岳（宋代）

百草头边法战时，鎗旗未展露全威。直饶陆羽知端的，也落吾家第二机。
移疾会诗客元生与释子法朗，因贻诸祠曹
韦应物（唐代）

对此嘉树林，独有戚戚颜。抱瘵知旷职，淹旬非乐闲。

释子来问讯，诗人亦扣关。道同意暂遣，客散疾徐还。

园径自幽静，玄蝉噪其间。高窗瞰远郊，暮色起秋山。

英曹幸休暇，悢悢心所攀。
夏夜月下独酌二首
杨万里（宋代）

月忿云遮却，云遭月辊翻。
斩新灯世界，特地玉乾坤。
兔舞催诗句，蟾醒笑醉魂。
姮家且莫睡，照管失金盆。
东斋似沈德方德中
黄玠（元代）

日出东斋明，扶桑弄朝暾。皓皓曙色起，湛湛夜气存。

倦客双远游，蹀足来清门。徘徊恋光影，妙契可忘言。
茶烟
谢宗可（元代）

玉川炉畔影沈沈，淡碧萦空杳隔林。蚓窍声微松火暗，凤团香暖竹窗阴。

诗成禅榻风初起，梦破僧房雪未深。老鹤归迟无俗侣，白云一缕在遥岑。
怪事
丘葵（宋代）

怪事年来见未曾，岸今为谷谷为陵。
可怜龙向灵湫蛰，忍见猱来古木升。
四载干戈多白骨，半宵风雨独青灯。
腐儒未识皇天意，不信荆舒竟莫懲。
沁园春·六十一翁
刘辰翁（宋代）

六十一翁，垂银带鱼，插四角轮。把百个今朝，重排花甲，十年前事，似臼齑辛。骰选功名，酒中富贵，管取当筵满劝旬。槐知道，待二郎做甚，父子封申。便应际会昌辰。怕林下相逢未是真。看焚芰裂荷，起锺山笑，卖田僦马，堕贡生贫。後六十年，有无穷事，是宰官身是报身。年来好，莫做他宰相，便是全人。
临洮院后较射亭放歌行
赵贞吉（明代）

东风吹泉作酒香，洮水射河河水黄。
落日正挂昆仑傍，手弯劲羽欺垂杨。
借君厩上三飞骦，葱海蹴踏葡萄浆。
黄鹄高高摩青苍，弹来一曲堪断肠，有女肯嫁乌孙王。
四月八日示澄照大师
胡宏（宋代）

今朝浴佛事如何？清净心田也洗麽。
尘垢不知何处得，古来朋月照江波。
醉蓬莱·正采铃坠盖
赵善括（宋代）

正采铃坠盖，玉燕投怀，梦符佳月。五百年间，诞中兴人杰。杖策归来，入关徒步，万里朝金阙。贯日精忠，凌云壮气，妙龄英发。名镇重湖，屡凭熊轼，恩满西江，载分龙节。有志澄清，誓击中流楫。谈笑封侯，雍容谋国，看掀天功业。待与斯民，庆公华衮，祝公黄发。
次韵胡元茂馆中直宿
韩驹（宋代）

我老百念冷，饥餐困来眠。寄声同学儿，莫作旧眼看。

春风石渠水，小雨生微澜。知君直宿夜，梦忆朐山泉。

起裁五字诗，意如溟渤宽。白头和高唱，回光觉酸寒。
近峰晴雪
舒岳祥（宋代）

小楼周匝玉屏开，木落林峦入座来。
欲唤老关商略此，两峰高并致佳哉。
泾县道中
刘权之（清代）

绿影埋天地，濛濛望不穷。路随青嶂合，径入碧云通。

野鹭栖烟白，山花夹路红。衣衫疑暗湿，出没翠微中。
木兰花
晏几道（宋代）

小莲未解论心素。狂似钿筝弦底柱。脸边霞散酒初醒，眉上月残人欲去。

旧时家近章台住。尽日东风吹柳絮。生憎繁杏绿阴时，正碍粉墙偷眼觑。
西水门晚遇雨
梅尧臣（宋代）

急雨射瓦瓦欲裂，猛吹驱热热斗歇。
西北日脚云犹遮，东南树头虹未灭。
燕子健翅翩翩时，蜻蜓困立塘蒲折。
戏用庞外语示客
陆游（宋代）

红粟青钱一扫空，笊篱行卖学庞翁。
身居本地风光里，愁掷它庞世界中。
剩欲剧谈明不二，谁能太息赏无同？踞床一喝君闻否？三日犹应觉耳聋。
钱塘青山题李隐居西斋
李郢（唐代）

小隐西斋为客开，翠萝深处遍青苔。林间扫石安棋局，

岩下分泉递酒杯。兰叶露光秋月上，芦花风起夜潮来。

湖山绕屋犹嫌浅，欲棹渔舟近钓台。
呈隆兴总管王都水友直 其一
汪梦斗（宋代）

南朝旧名族，贵盛数诸王。亡国恨何极，馀生计尚长。

风流豫章守，人物水曹郎。客里吟尤苦，秋江卧夕阳。
寄题西昌严后山三教堂
张埴（宋代）

高风吹断溪桥笑，几个庐山昏又晓。
新开图画白鸥江，螭吻摇鬐到云表。
长廊昼永茶烟青，参禅问道谈诗声。
苍头卓午汗交面，烹葵菹韭炊香粳。
中有轩轩秀眉宇，春日蓝田初过雨。
一幅纱巾三士衣，俨然方外家人主。
吾闻曾有奇鸢肩，亦闻曾有惊弥天。
又曾有与花三朵，聊复尔耳能千年。
谁信沙门头有发，谁认道士喉无结。
饭盂朝贮五山云，酒壶夕注沧海月。
此月濯濯乎初明，此云冉冉乎方生。
仓之无穷饮无竭，囅声大笑东风行。
钱王孙饷蟹不减陈君肥杰酒而剥之特旨
徐渭（明代）

鲰生用字换霜螯，待诏将书易云糕。
并是老饕营口腹，省教半李夺蛴螬。
百年生死鸬鹚杓，一壳玄黄玳珻膏。
不有相知能饷此，止持齑脯下村醪。
赠无咎以既见君子云胡不喜为韵八首
张耒（宋代）

文风还正始，磊落有诸君。
长者进后生，亦使我有闻。
譬如狸与虎，偶使并称文。
终然不可及，困我力空勤。
小酌饯耿运干赵推官分韵复和韵 其一
韩淲（宋代）

山林闲放身，幽意苦不惬。因来我壶觞，且送尔官牒。

池莲红未葩，园笋绿已叶。去住岂愿违，人寰付尘劫。
满庭芳·彭郡宗盟
佚名（宋代）

彭郡宗盟，屏山德裔，儒科闻望流传。不贪世禄，雁塔占先登。锦绣文章瑞彩，若披云、快睹青天。称觞日，蓂留四叶，葵菽正宜烹。星枢，方上应，推君甲子，好问绛人年。更遐龄多祝，五福兼全。此去沙堤步稳，调金鼎、衮绣貂蝉。人皆仰，一门相业，清白子孙贤。
闻舒州书生聚众为盗
陈造（宋代）

边头仅绝胡尘警，频年麦秕禾不颖。
淮民久矣困憔悴，淮俗岂常藏不逞。
槌炉血马中夜呼，劫吏驱民刃加颈。
吾民苦旱无生意，更复跳梁汝为便。
堂堂王度无玷缺，赫赫军军容仍暇整。
前年蜑户煽凶威，长蛇狶摇湖岭。
元戎白羽才一挥，欲丐微生一无幸。
尔曹么麽真癣疥，天网莫倚容蛙黾。
昧逐青虫干斧锧，盍辞绿林救要领。
鲸鲵虀粉有前戒，傥被皇恩各乡井。
旱魃逞妖民倒垂，庙堂圣贤自司命。
径须委节发陈禀，少息流离服顽横。
劝分己责可次第，庶援沉焚痊国病。
正资方岳佐尧禹，侧伫剡章伸此请。
秋胡妻
王恭（明代）

河洲美王雎，所托有深意。委身事良人，誓死终不二。

君行赴陈汝，妾独深闺里。采采陌上桑，翩翩路傍骑。

黄金是何物，视之若泥滓。日夕采桑还，行人已归止。

入门拜高堂，适来狂驰子。相顾默无言，怀惭复何已。

羞与斯人俱，将身赴河水。
彭州南楼
文同（宋代）

百尺压城端，飞檐欲上搏。
湖光摇埤堄，山影转栏杆。
秀野含春煦，乔林拥暮寒。
回头大岷雪，千仞玉巑岏。
有怀陈杜二丈二首 其一
周孚（宋代）

容南老守几时回，更拚重看江上梅。便热藤笙犹可漆，未寒筒布会须裁。
题福岩
张栻（宋代）

掷钵峰前寺，肩舆几度来。
楼台还旧观，杉桧抚新栽。
湘水堂堂去，秋山面面开。
裴徊千古思，风壑有余哀。
信口十绝 其四
李流谦（宋代）

只须终日醉腾腾，冷看荣枯本不曾。蚁子侧坡逢白雨，娄啰与钝两无凭。
石州慢 次张凝道韵
许有壬（元代）

足趼尘嚣，目厌纷华，扰扰蜂蝶。击壶未了长歌，又听阳关三叠。平生湖海，可怜牢落新丰，蓬山回首烟霞隔。鹏＊不同天，任焦明蚊睫。愁绝。停杯为问羲娥，几度东生西灭。俯仰金台陈迹，千年谁接。天空秋老，倚阑南北悠悠，暮云汀树人长别。想见苦吟诗，满吴江枫叶。
同族弟金城尉叔卿烛照山水壁画歌
李白（唐代）

高堂粉壁图蓬瀛，烛前一见沧洲清。
洪波汹涌山峥嵘，皎若丹丘隔海望赤城。
光中乍喜岚气灭，谓逢山阴晴后雪。
回溪碧流寂无喧，又如秦人月下窥花源。
了然不觉清心魂，只将叠嶂鸣秋猿。
与君对此欢未歇，放歌行吟达明发。
却顾海客扬云帆，便欲因之向溟渤。
赠苏廷诏五首 其四
杨爵（明代）

忆昔相逢幽陷深，各将国泪洒裳襟。我无孟博澄清志，君有西川豪杰心。
五言送徐同年谔出京
沈遘（宋代）

激立几年志，淹迟一日亨。还家昼锦乐，拜寿綵衣荣。

未辟诸侯府，无矜晚宦情。重来奏千牍，应笑旧题名。
寄刘茂实
陈起（宋代）

送君登广陌，杨柳正依依。
别后人应老，庭前叶又飞。
闯檐迎过雁，无语立斜晖。
还忆西楼月，云寒白雪微。
和赵直中提干韵
辛弃疾（宋代）

万事推移本偶然，无亏何处更求全。
折腰曾愧五斗米，负郭元无三顷田。
城碍夕阳宜杖履，山供醉眼费云烟。
怪君不顾笙歌误，政拟新诗去鸟边。
海棠
梅尧臣（宋代）

江燕入朱合，海棠繁锦条。
醉生燕玉颊，瘦聚楚宫腰。
曾未分香去，尤宜著意描。
谁能共吹笛，树下想前朝。
凤凰台
朱存（唐代）

竹影桐阴满旧山，凤凰多载不飞还。
登台只有吹箫者，争得和鸣堕世间。
题香山寺
王寂（南北朝）

平生居士爱香山，百岁神游定此閒。黄卷既能探妙理，青衫安用拭馀潸。

樱桃笑日艳樊素，杨柳舞风娇小蛮。尚想夜深携满老，幅巾来听水潺潺。
过石桩村访唐河东刺史王仁求碑 其一
杨慎（明代）

唐代河东守，周朝圣历时。土花封绿字，石发被金碑。

泣露麟犹卧，嘶风马自悲。荒原谁过问，郡乘不曾知。
水阁秋夜
赵汝燧（宋代）

云收一点无，秋洗四山净。野水吞长天，凉月分两镜。

倚湖阁虚窈，缘石竹脩劲。孤斟领幽寂，新醪快村硬。

露冷欺病骨，更阑瞻斗柄。欲去未属餍，倚栏成短咏。
赠儒医陈西岩
谢枋得（宋代）

猪苓桔梗最为奇，药笼书囊用有诗。
莫把眼前穷达论，要知良相即良医。
乐府杂曲·鼓吹曲辞·芳树
元稹（唐代）

芳树已寥落，孤英万可嘉。可怜团团叶，盖覆深深花。
游蜂竞攒刺，斗雀亦纷拏。天生细碎物，不爱好光华。
非无歼殄法，念尔有生涯。春雷一声发，惊燕亦惊蛇。
清池养神蔡，已复长虾蟆。雨露贵平施，吾其春草芽。
阮郎归
晁补之（宋代）

一濠秋水净涟漪。红妆照水嬉。攀条寻藕怯船移。浮萍湿绣衣。

攀好景，惜轻归。夕阳洲渚迷。城门灯火簇轮蹄。沙鸥飞去时。
蝶恋花 同云阁在上海十日因记其事
梁鼎芬（清代）

忆昔高楼明镜里。弹指光阴，戏作拈花地。故卷红帘惊睡起。

远山那及眉峰翠。

似有天涯沦落意。一段箫声，说尽人间事。细磨麋丸催扇字。

侯生去后桃花死。
从兄龙武将军没于边戍，过旧营宅作
徐铉（宋代）

前年都尉没边城，帐下何人领旧兵。徼外瘴烟沉鼓角，

山前秋日照铭旌。笙歌却返乌衣巷，部曲皆还细柳营。

今日园林过寒食，马蹄犹拟入门行。
次韵龚德颜柳帖
释德洪（宋代）

颜柳以字名，画画法可究。后世何寂寥，此辈了无有。

皆云学未至，妙不应心手。那知斯人徒，德高名往就。

字工德不修，名与身俱朽。吾子佳少年，俊气驹方骤。

新诗作行草，开轴龙蛇走。坐客口为愕，我亦知肯首。

积墨如陂池，积笔高陇阜。学之不至颜，要亦终至柳。

此诗闻东坡，请君书座右。
隔浦莲
史达祖（宋代）

红尘飞不到处。此地知无暑。乱竹分幽径，虚堂中、自回互。阴壑生暗雾。飞泉注。气入闲尊俎。

快风度。齐宫楚榭，如今空锁烟树。何人伴我，梦赋雪车冰柱。惟有蝉声助冷语。惊寤。飞云来献凉雨。
不寐
陆游（宋代）

闰年九月已重裘，说著功名即自羞。
病骨不禁霜气峭，高风正送雁声遒。
半杯浊酒如欺老，一点青灯欲诉愁。
不寐裁诗真习气，输它睡足向黄州。
次韵孙海见赠 其九
苏过（宋代）

居闲得三益，诗社毕此生。君才浩无际，可畏银河倾。

孤军犯大敌，半夜壁屡惊。
山行寻寺
张家玉（明代）

爱着登山屐，寻幽续胜缘。危桥依峭壁，斜树引疏烟。

溪静鹿群饮，云闲鹤自眠。闻钟知有寺，吾意欲逃禅。
杂曲歌辞 其四 宫中乐
张仲素（唐代）

月采浮鸾殿，砧声隔凤楼。笙歌临水槛，红烛乍迎秋。
香山乾明寺 德庆
李穆（唐代）

香山秀耸千寻碧，绝顶去天不盈尺。达摩只履昔西归，蹑石犹疑留一迹。

使君览胜游招提，胡不邀我同攀跻。凭高傲睨九州小，便欲乘此淩天梯。

两人相对掀长髯，指顾万里舒双尖。昔年云气漫山麓，至今郡志传龙潜。

朅来沧海已清浅，此地依然是重巘。摩挲为觅旧镌题，零落残碑卧苍藓。
梅实
李龙高（宋代）

青子累累荐几何，眉颦齿软怎消磨。
可怜只识闲滋味，不道酸心事尚多。
秋日重游白衣尼庵
刘苑华（明代）

黄叶凄风散碧岑，禅关寥寂至于今。侬因爱竹重相访，尼亦看于未可寻。

四面短垣浮野色，数声高鸟入空林。闺中暂可停针线，仙梵频闻一洗心。
送人归蜀
张祜（唐代）

锦城春色溯江源，三峡经过几夜猿。红树两厓开霁色，

碧岩千仞涨波痕。萧萧暮雨荆王梦，漠漠春烟蜀帝魂。

长怨相如留滞处，富家还忆卓王孙。
春闺词
谢方琦（清代）

林外子规啼，数声窗欲曙。怜妾最伤春，语语催春去。
冼夫人歌
谭敬昭（清代）

夫人高凉世族，封谯国，谥诚敬，刺史冯宝元配，以武功保障岭刺，与梁陈隋三代相终始。事详隋史列传。

梁陈岛夷偏安分，杨隋二世同亡秦。
中原置君奕棋若，况刺粤隶刺海滨。
罗州刺史冯使君，高凉天配贤夫人。
天生智勇万人敌，处子剑术男儿身。
诚敬两字贯日月，终始三代扶鸿钧。
瑶僮儋耳杂千峒，指挥不异牛羊群。
锦山再整阵云烂，铜柱一洗蛮烟昏。
惟时不少反侧子，曰李欧阳王赵陈。
眼中英雄陈高祖，嗟尔竖子何纷纷。
雕戈所指自惊溃，播弄股掌清妖氛。
大开幕府置官属，胙以茅土酬崇勋。
而翁而夫而子孙，以夫人功朱丹轮。
石龙大郡转谯门，襁褓小侯封阳春。
赐汤沐邑千五百，椒宫驿致分珠珍。
列布中庭示来世，以忠义训为人臣。
楚刺岭西赣水北，奄数千里连齿唇。
纛旗铜鼓张绣幰，想像麾下趋雷云。
木兰不用尚书郎，一十二载徒从军。
铭功钟鼎著竹帛，夫人盛烈古未闻。
后来惟有吴越王，钱氏忠孝追后尘。
其余巾帼加冠巾，幺麽刺汉奚足云。
明初保障推何真，是亦婢子工效颦。
嗟哉夫人谁与伦，嗟哉夫人无与伦。
闻雷宣徽薨背敕葬归乡
魏野（宋代）

圣代贤臣丧，何人不惨颜。
新祠民祭祀，旧债帝填还。
鹵簿尘侵暗，铭旌泪洒斑。
功名谁复继，敕葬向家山。
求酒于邻
袁说友（宋代）

太息官寒独养疴，浮生半作病维摩。
新凉欲学东城醉，亡奈维罍已耻何。
出嘉峪关纪行
庄肇奎（清代）

地名闻说长流水，唤仆停车快煮茶。紫燕窥帘如故友，白杨夹煮隐人家。

忽开遥嶂重看雪，却爱荒塍尽种瓜。偻指边城行未半，伊吾西去正无涯。
积学吟
金朋说（宋代）

莠除苗自长，醅化醴方醇。
学至盎然后，眼前皆是春。
文书再报六月朔日食
方一夔（宋代）

忆昔雨洗冬甲子，春来飞雪遍千里。老农雪谶古相传，一番春雪一番水。

今年麦熟云成堆，并刀收敛疑寇来。自从入梅不见雨，田间热气飞黄埃。

清台奏下邮传急，月蚀九分日蚀七。昨宵搥鼓闹如雷，素娥凭怒面漆黑。

太阳室家怒相齧，东西不肯还宫阙。天公不肯目偏盲，又传日蚀林钟月。

一笺夜拜东皇公，休作怪变惊儿童。愿分阴阳作平等，五日一雨十日风。
春雨
成书（清代）

一夜雨声迟，清寒生薄帷。今朝庭院里，谁咏落花诗。

柳色青垂眼，山光淡扫眉。残春知已尽，携酒听黄鹂。
雪
陆游（宋代）

但苦奇寒恼病翁，岂知上瑞报年丰。
一庭不扫待新月，万壑尽平号断鸿。
茧纸欲书先研冻，羽觞才举已尊空。
若耶溪上梅千树，久我今年系短篷。
憨叟答问
钟芳（明代）

有客问憨叟，孤眇伤杕杜。五技无一长，徒然事铅素。

初登文石陛，已斥宣闽路。嵚崟更百艰，昧昧窘前步。

迟回荷推汲，终愧乘且负。长安富英俊，晚岁幸良晤。

无求泥陈矩，而竟寡所附。迂哉孤立难，异己见猜妒。

耽书只为累，无益还自误。憨叟答客问，子语亦何忤。

圣治大一统，神化超邃古。垂裳尧舜隆，重译百兽舞。

岩廊位丞弼，率皋夔方虎。而我参其间，贲镛间蛙鼓。

终朝旅进退，抱恧靡寸补。曾是不我谅，谓欲茑萝附。

雉羽固自珍，炯炯予敢负。明惭日星丽，幽惮鬼神怒。

行休遂初志，樊开跃孤兔。溪山任夷犹，吟啸花间露。
别唐使君
郑学醇（明代）

千山回合富春城，牢落那堪越客情。七里滩边残雪色，两高峰外暮潮声。

风尘念我孤蓬迹，雕鹗看君万里程。燕市旧游他夕梦，短篷新月向人明。
贺杜清献入相
戴木（宋代）

玉陛传呼宰相来，欢腾海内翕如雷。
律身清介祁公操，佐主谋如如晦才。
梦弼已知符众望，生贤益信应三台。
从容宰席调天纪，协气从头遍九垓。
送陈行之寺丞守南剑二首
杨万里（宋代）

甫尔丞农扈，翩然牧剑津。
诸公谁不相，有子几何人？
气节霜余凛，辞章王檨新。
飞腾可轻料？渠亦正青春。
题觉海寺庙二首
戴栩（宋代）

秋云阁雨暗江天，雨外锄犁治废田。
作吏自惭空送日，尔晨何事不逢年。
荒村独往无人识，古寺频来有佛缘。
暂借茶炉供煮药，松风绕鼎却泠然。
聚景园口号二首
高翥（宋代）

竹影参差临断岸，花阴历寂浸清流。
游人难到阑干角，尽日垂杨盖御舟。
斗鸡联句
韩愈（唐代）

大鸡昂然来，小鸡竦而待。 ——韩愈

峥嵘颠盛气，洗刷凝鲜彩。 ——孟郊

高行若矜豪，侧睨如伺殆。 ——韩愈

精光目相射，剑戟心独在。 ——孟郊

既取冠为胄，复以距为镦。天时得清寒，地利挟爽垲。 ——韩愈

磔毛各噤z9，怒瘿争碨磊。俄膺忽尔低，植立瞥而改。 ——孟郊

腷膊战声喧，缤翻落羽皠。中休事未决，小挫势益倍。 ——韩愈

妒肠务生敌，贼性专相醢。裂血失鸣声，啄殷甚饥馁。 ——孟郊

对起何急惊，随旋诚巧绐。毒手饱李阳，神槌因朱亥。 ——韩愈

恻心我以仁，碎首尔何罪。独胜事有然，旁惊汗流浼。 ——孟郊

知雄欣动颜，怯负愁看贿。争观云填道，助叫波翻海。 ——韩愈

事爪深难解，嗔睛时未怠。一喷一醒然，再接再砺乃。 ——孟郊

头垂碎丹砂，翼拓拖锦彩。连轩尚贾馀，清厉比归凯。 ——韩愈

选俊感收毛，受恩惭始隗。英心甘斗死，义肉耻庖宰。 ——孟郊

君看斗鸡篇，短韵有可采。 ——孟郊
宁宗朝享三十五首
真宗（宋代）

在宋四世，天子圣神。
用贤致治，约已裕民。
海内富庶，裔夷肃实。
四十二年，尧舜之仁。
同德麟诸公观秋风阁自赋诗台乘月泛江
李廌（宋代）

虚阁凌缥缈，危台俯湠漫。
凭槛眺落景，倚柱送归翰。
空蒙暝色眺，戃怳天宇宽。
皎皎明月上，炯炯青林端。
寂历四郊静，阴森清夜阑。
秉烛下草岸，回船遵柳滩。
繁星粲湛彩，白烟隐微澜。
夷犹放{左氵右霝}溜，闇澹数烟峦。
絺衣凉风发，角巾滋露漙。
心适醒亦狂，乐极清更欢。
叩舷过龙室，抵掌惊水官。
仍思爇犀炬，下欲窥蛟盘。
风云袭毛发，冰雪澡肺肝。
慨叹念前哲，兴怀成壮观。
蹇予弃甽亩，放意远游般。
眺鞅昔徂岁，维舟今戒寒。
佩服良友义，论言畏涂难。
兹游兴不浅，冒险夜未安。
风波彼何惧，忠信邪能奸。
翦牡丹感怀
陆游（宋代）

雨声点滴漏声残，短褐犹如二月寒。
闭户自怜今伏老，联鞍谁记旧追欢？欲持藤榼沽春碧，自傍朱栏翦牡丹。
不为挂冠方寂寞，宦游强半是祠官。
凉月二首
洪咨夔（宋代）

莲房折尽只留荷，露盖班班一丈过。
高下横斜无定影，聚凉着得月明多。
晚秋时菊盛开复有红葵一株作花次韵俨山学士 其二
严嵩（明代）

小堂幽学野人家，天上朝回日对花。最爱老葵当□赤，可胜芳菊绕栏斜。

风香送斝浓薰玉，霜影临窗巧映纱。书报所知频怅望，莫将心赏负年华。
发永丰值雨投宿金仙寺明日还旧居雪大作
赵蕃（宋代）

雨暗投野寺，雪明还旧居。
林园浑异昨，门迳亦非初。
酒事难忘汝，诗材不负余。
只言冬大暖，暖极竟何如。
都漕陈侍郎挽诗
韩淲（宋代）

赫赫相门旧，龟峰照玉溪。岂云名宦达，殆欲古人齐。

文物禁林上，光华使节西。黄金横带处，新筑乃幽栖。
醇驷之什六章
王世贞（明代）

醇驷惟皇，镛贲其镗。赤芾重英，游环锵锵。蒙虎煇煌，在蓟之阳。

在蓟之阳，堠戍相望。

零雨霏霏，公徂不归。蟏蛸绣戈，有鱼在锜。吐纩离丝，角解筋麋。

毋尔施施，猃狁孔滋。

自昔徵兵，爰始改霜。今我启行，蔚彼青阳。及霜遣矣，及冰而转。

青阳晚矣，三时靡选。

稗我甫田，虉我故墉。笃老在公，妇困于红。嶷嶷官胥，以佐岁凶。

岂不怀归，王事靡终。

维金与帛，司农所宣。劳我玺书，什伍在轩。褐暑絺霜，半菽并飧。

岂不怀悲，沈深九阍。

王曰师氏，女其于辅。王曰保氏，命女于里。女其奔走，女其禦侮。

于嗟耄矣，式相好矣。
感咏十解寄呈杨安抚
白玉蟾（宋代）

跃马西湖道，载酒湖水滨。
一蝶忽花下，招之论大椿。
题丘芳仲月林
朱继芳（宋代）

阿姊种婆娑，秋风奈若何。
人间千树少，天上一枝多。
安得仙槎客，携将玉斧柯。
和根都斫却，还我旧山河。
题王义之云隐
方回（元代）

心天界限绝尘氛，廛市虽喧耳不闻。
大隐从来非小隐，可须深入万重云。
曹州道中二首 其二
晁补之（宋代）

驱马上高原，秋风吹客衣。感时有所怀，送目鸿雁飞。

羸僮惑岐道，日暮相际稀。愧彼倦翔鸟，知还良庶几。
陈宫词
贯休（唐代）

缅想当时宫阙盛，荒宴椒房懱尧圣。玉树花歌百花里，

珊瑚窗中海日迸。大臣来朝酒未醒，酒醒忠谏多不听。

陈宫因此成野田，耕人犁破宫人镜。
依韵和梅龙图观小录
梅尧臣（宋代）

四百鸾皇羽翼成，高低轻重出权衡。
他时俱作公卿去，夸是王家门下生。
偈颂一百四十一首
释师范（宋代）

灵山山上葛藤树，引蔓牵枝遍界生。
惭愧波旬推倒后，东西有路与人行。
漫兴 其一
薛宁廷（清代）

自笑宦踪同昔贤，遮莫眼饱西溪莲，游春亭古飞苍烟。

试将浊酒呼杜老，日夕发兴相留连。
远烟
张弘范（元代）

惨澹微风外，氤氲老树头。乍惊香雾薄，遥认断云浮。

日落山腰暮，雨晴天际秋。清明藏不得，一片晋家羞。
送芮国器二首 其一
朱熹（宋代）

拄节千山外，勤劳饱所经。一心无适莫，万口自丹青。

拂拭先贤传，光辉处士星。活人功更远，试与问林坰。